วันนี้ทีมงานพากันมาเที่ยวที่ศูนย์การค้าเอเชียทีค เดอะ ริเวอร์ฟร้อนท์ค่า บอกเลยว่าคึกคักมาก แน่นอนว่าต้องมาถ่ายรูปและช้อปปิ้งกันอย่างสนุกสนาน และแล้วท้องก็เริ่มส่งเสียงประท้วง… เดินไปสักพักก็มาเจอกับร้าน “OSHA Café” โดดเด่นด้วยรถตุ๊กตุ๊กด้านหน้าทางเข้าร้าน กับคอนเซปต์อาหารไทยต้นตำรับเฉพาะตัว “The Best Authentic Thai Taste with Modern Twist” เห็นบรรยากาศภายในร้านแล้วก็ไม่รอช้าเดินเข้าร้านเลย~

ร้าน OSHA Café เป็นสุดยอดร้านอาหารไทยต้นตำรับชื่อดังจากซานฟรานซิสโก เชฟเล่าให้เราฟังว่าขยายสาขามาจากสาขาซอยร่วมฤดีซึ่งได้รับรางวัล "Bangkok Best Restaurant 2 ปีซ้อน" ไม่ธรรมดาเลยนะคะ! สาขาที่ 2 นี้แตกต่างจากสาขาแรก ด้วยการตกแต่งที่ดูเรียบง่ายและเข้าถึงได้มากขึ้น บรรยากาศสบายๆ และมีเอกลักษณ์เฉพาะคือภาพชฎาทองขนาดใหญ่บนผนังนั่นเอง เรียกได้ว่ามาในสไตล์ใหม่ ราคาไม่แพง สมเหตุสมผลเลยล่ะ ที่นี่จะมี เชฟปูริดา ธีระพงษ์ (เชฟปู) ดูแลเรื่องเมนูอาหารทุกสาขาของโอชา ลักษณะอาหารเป็นแนว Street food อาหารสี่ภาค ชาวต่างชาติมาทานที่นี่ก็จะได้เรียนรู้วัฒนกรรมการกินของสี่ภาคด้วย 

นอกจากนี้ทางร้านยังมี Cooking Chronicle สตูดิโอสอนทำอาหารไทยสามารถเดินเข้ามาเรียนได้เลย หรือจะจองล่วงผ่าน Facebook ก็ได้ มีสองช่วง เปิดตั้งแต่ 13.00 - 16.00 น. และ 17.00 - 20.00 น. คอสหนึ่ง 3 ชั่วโมง ได้เรียน 3 เมนู

เริ่มต้นมื้อด้วยเมนูที่เชฟแนะนำ “Osha Crab Toffy” (280.-) ปูจ๋าทอฟฟี่สุดครีเอตที่คนนิยมสั่งกันมาก ด้านในเป็นเนื้อปู, เนื้อกุ้งแลพมันหมูบด ห่อด้วยฟองเต้าหู้เป็นรูปทอฟฟี่ กรอบนอกนุ่มใน ความพิเศษอยู่ที่ซอสที่ใช้ส้มซ่าผสมเข้าไป ให้ความหอมและเปรี้ยว ไม่เผ็ดนำกำลังดี ประเด็นคือหอมมากๆ เป็นรสที่แปลกใหม่จริงๆ ค่ะ

ตามด้วยยำตะไคร้หอยเชลล์คัดไซส์ “Sea Scallop Herb Salad” (290.-) หอยเชลล์ฮอกไกโดที่เซียร์ด้านนอก สุกกำลังพอดี นิ่มๆ ไม่แข็ง ปรุงด้วยน้ำยำสมุนไพรสไตล์ไทย ทานคู่กับผักสด รสจะไม่โดดมาก กลมกล่อมเลยทีเดียว แล้วก็ตามมาติดๆ กับแกงกระหรี่ไก่ “Yellow Curry Chicken” (250.-) เป็นเมนูใหม่ของทางร้านเลย ใช้เนื้อน่องติดสะโพกตุ๋น Slow-cooked กับกะทิ เนื้อไก่นุ่มไม่แข็ง รสชาติเข้มข้นถูกปาก ทานคู่กับข้าวสวยหรือข้าวกล้องก็เลิศเลย

พี่ที่มาด้วยชอบทานปลามาก ซึ่งที่ร้านนั้นทำสดใหม่ทุกออเดอร์ค่ะ ถูกใจเลยล่ะ พลาดไม่ได้ที่จะสั่ง “ปลากะพงผัดฉ่า” (390.-) เสิร์ฟปลาทั้งตัว ทางร้านจะแยกเนื้อปลากับก้าง ซึ่งจะเอาก้างมาทอดก่อนให้คล้ายกับท้องเรือ ส่วนเนื้อปลาเมื่อทอดเสร็จจะเอามาวางบนก้าง แล้วราดด้วยซอสผัดฉ่ารสชาติเผ็ดร้อน หอมเครื่องเทศสมุนไพรแบบไทยๆ

“น้ำพริกไข่เค็ม” (250.-) เหมาะกับคนที่ชอบน้ำพริกมากๆ อีกชื่อหนึ่งก็คือ “น้ำพริกกุ้งสะเออะ” นั่นเอง ทางร้านเอาน้ำกุ้งมาทำน้ำพริกค่ะ คือเอากุ้งมาสับๆ (เนื้อหนึบหนับเลยล่ะ) แล้วเอามาใส่ไข่เค็ม รสชาติมันๆ เข้มข้น ทานกับผักสดที่จัดมาอย่างปราณีต มีผักพื้นบ้านน่าสนใจเยอะเลยค่ะ ทั้ง ผักกะแยง, ผักปัง, ดอกขจร, ผักกาดหีน, กรีนโอ๊ค, เรดโอ๊ค และผักโรลล์

เมนู “OSHA Noodle”“OSHA Noodle” (190.-) ก๋วยเตี๋ยวโอชาจานนี้เป็นซิกเนเจอร์ของทางร้าน ดูเผินๆ คล้ายก๋วยเตี๋ยวคั่วไก่เลย เห็นหน้าตาดูธรรมดา บอกเลยว่ารสชาตินั้นคาดไม่ถึง จุดเด่นอยู่ที่การใช้ซอสพริกขิงของเชฟ รสชาติเข้มข้นครบรส! โรยปลาฟู ท็อปด้วยปลาดอลลี่ย่าง เสิร์ฟพร้อมถั่วฟักยาว ในหนึ่งคำเราจะได้หลายอย่าง ทั้งความเหนียวนุ่มของเส้น กรุบๆ ของถั่วฝักยาว เทกเจอร์ของปลาฟู และเนื้อปลาดอลลี่ที่เด้งกำลังพอดี

เมนูนี้เป็นเมนูลูกรักเลยค่ะ “กุ้งทอดซอสมะขาม” (490.-) เมนูยอดนิยมของทางร้าน แทบทุกโต๊ะต้องสั่ง ใช้กุ้งขาวตัวใหญ่ที่คัดมาอย่างดี ทอดจนเหลืองกรอบ เปลือกก็ทานได้ ราดด้วยซอสมะขามรสเข้ม ครบรส เผ็ดเล็กๆ เน้นเปรี้ยวหวาน โรยด้วยหอมเจียวเพิ่มกลิ่มหอมและเทกเจอร์ ทานคู่ข้าวสวยร้อนๆ ฟินเว่อร์

แน่นอนว่าระหว่างมือต้องจัดเครื่องดื่มหน่อย จะดื่มแต่น้ำเปล่าก็ธรรมดาไป เราสั่ง “OSHA Refresher” (160.-) ม็อกเทลซิกเนเจอร์ที่เป็น Best Seller มาลองค่ะ เดินช็อปปิ้งมาเหนื่อยๆ ได้ดื่มแล้วสดชื่นใช้ได้เลย ม็อกเทลเปรี้ยวซ่าที่ผสมผสานระหว่าง มิกซ์เบอร์รี แบล็กเคอร์เรนท์ไซรัป น้ำมะนาว ใบมิ้นท์ ท็อปด้วยจิงเจอร์เอล ก่อนเสิร์ฟบาร์เทนเดอร์จะฉีดบัตเตอร์สเปรย์เล็กน้อย หอมกลิ่นเนยอ่อนๆ ค่ะ

ร้าน OSHA Café ตั้งอยู่ที่โกดัง 10 ของศูนย์การค้าเอเชียทีค เดอะ ริเวอร์ฟร้อนท์ เปิด 17.00 - 24.00น. ครัวปิดสี่ทุ่มครึ่ง ถ้ามาด้วยเรือจากริมน้ำ ให้เลี้ยวขวาแล้วเดินมาสุดทาง มาทางร้าน Checkmate แล้วเดินตรงมาเล็กน้อย สังเกตได้จากรถตุ๊กๆ หน้าร้านค่ะ 